b"\n_START_ARTICLE_\nRicky-Tick Records\n_START_PARAGRAPH_\nRicky-Tick Records oli vuosina 2003\xe2\x80\x932011 jazzia julkaissut suomalainen levy-yhti\xc3\xb6. Se perustettiin alun perin julkaisemaan klubeilla DJ-k\xc3\xa4ytt\xc3\xb6\xc3\xb6n tarkoitettuja 10- ja 12-tuumaisia vinyylilevyj\xc3\xa4. Yhti\xc3\xb6n perustajat olivat Antti Eerik\xc3\xa4inen ja Tuomas Kallio. Ensimm\xc3\xa4inen julkaisu oli tuolloin kuvitteellisen, studio-kokeiluna alkaneen The Five Corners Quintetin single Trading Eights / Blueprint (RT001, 2003), jota myytiin Euroopassa 4 000 kappaletta . Projektista kasvoi my\xc3\xb6hemmin oikea liveb\xc3\xa4ndi, joka oli yhti\xc3\xb6n lippulaiva, ja julkaisi kaksi studio- ja yhden livealbumin._NEWLINE_Ensimm\xc3\xa4inen yhti\xc3\xb6n kokopitk\xc3\xa4 albumi oli The Five Corners Quintetin Chasin' The Jazz Gone By (RT007, 2005), joka julkaistiin LP- ja CD muodoissa ja jota myytiin 50 000 kappaletta. Yhti\xc3\xb6 julkaisi lopulta noin 50 levy\xc3\xa4, joista monet kuuluivat 2000-luvun ensimm\xc3\xa4isen vuosikymmenen kaupallisesti menestyneimpiin rytmimusiikin julkaisuihin. Omat soololevyns\xc3\xa4 julkaisivat mm. Jukka Eskola, Timo Lassy ja Teppo M\xc3\xa4kynen. Kotimaisten artistikiinnitysten lis\xc3\xa4ksi Ricky-Tickill\xc3\xa4 levytti kaksi ulkomaista kokoonpanoa: italialainen pianotrio LTC, sek\xc3\xa4 tanskalainen tuottaja/dj-projekti Povo._NEWLINE_Ricky-Tick Records lopetti toimintansa \xc3\xa4\xc3\xa4nitemarkkinoiden siirrytty\xc3\xa4 yh\xc3\xa4 enemm\xc3\xa4n kohti suoratoistoa. Viimeiseksi julkaisuksi j\xc3\xa4i Kerkko Koskisen Trains & Letters (RT041, 2011). Vuodesta 2016 Antti Eerik\xc3\xa4isell\xc3\xa4 on ollut uusi, pelk\xc3\xa4st\xc3\xa4\xc3\xa4n pienipainoksisiin vinyylijulkaisuihin keskittynyt levy-yhti\xc3\xb6, Grotto Editions._NEWLINE_Ricky-Tick Big Band on saanut nimens\xc3\xa4 Ricky-Tick Recordsin mukaan. Alkujaan b\xc3\xa4ndi koostui t\xc3\xa4ss\xc3\xa4 levy-yhti\xc3\xb6ss\xc3\xa4 soittaneista artisteista."